Lena

Lena ( Лена,  Өлүөнэ, Ölüöne) je wulka aziska rěka, kotraž čeće přez wuchodnu Sibirsku do Arktiskeho oceana. Ze 4.294 kilometrami słuša wona k najdlěšim rěkam na swěće. Jeje přitočnišćo wopřima wulki dźěl wuchodneje Sibirskeje a je z 2.490.000 km² sydom króć wjetše hač Němska.

mini|left|Karta přitočnišća 
Wona wužórli so w njewobsydlenej kónčinje jenož pjeć kilometrow wot pobrjoha Bajkalskeho jězora w Bajkalskich horinach we wysokosći wot 1465 metrow. Wot sydlišća Ust-Kut je rěka pławna. Běži dale přez Srjedźosibirski hórski kraj do republiki Sacha (Jakutskeje). Za 80 kilometrow dołhimi a 300 metrow wysokimi Lenskimi skałami, słušacymi do swětoweho přirodneho herbstwa, zastupi Lena do Srjedźojakutskeje nižiny, hdźež přeběži jakutsku stolicu Jakutsk. Mjez Wjerchojanskimi horinami na wuchodźe a Srjedźosibirskim hórskim krajom ćeče wona dale do sewjerneho směra a wuliwa so z 45.000 km² wulkej rěčnej deltu do Laptewskeho morja, pódlanskeho morja Sewjerneho polarneho oceana.

W zymje je rěka po cyłej dołhoće zamjerznjena a słuži wobchadej jako lodowa dróha.

Přerězny wotliw Leny při wuliwje wučinja w januarje něhdźe 3100 m³/s, po taću sněha w juniju pak 62.000 m³/s (přerězny wotliw Łobja we Wittenbergu: 365 m³/s).Wotliw Leny při pegelu Stolb

Najwažniše přitoki su:
 Wiljuj (2650 km, 454.000 km², wuliw wotlěwa pola km 1102)
 Aldan (2273 km, 729.000 km², wuliw wotprawa pola km 1311)
 Oljokma (1436 km, 210.000 km², wuliw wotprawa pola km 2089)
 Witim (1837 km, 225.000 km², wuliw wotprawa pola km 2714)

 Žórła 

 Wotkaz 

Kategorija:Rěka w Aziji
Kategorija:Rěka w Ruskej
Kategorija:Oblasć Irkutsk
Kategorija:Republika Sacha
Kategorija:Sibirska